  Анжелика Тихонова корреспондент Удмуртия, урмонэз лыдэ басьтытэк, пӧйшуръёслэн тужгес кӧшкемыт висёнъёссыя умой луэ на. Со сярысь 20-тӥ толшоре журналистъёслы вераз Россельхознадзорлэн Киров улосвылъя но Удмуртияя управлениеныз кивалтӥсьлэн воштӥсез Фарит Мандиев. «Удмурт Элькунлэн интывылэз урмон висёнъя умойтэм луэ. 2016-тӥ арын урмонэн висёнъя 116 учыр шараямын, Юкаменск ёросэз лыдъятэк, ваньмаз ёросъёсын. Соос пӧлысь 67 процентэз — кыр пӧйшуръёс, 10 процентэз — гурт пудоос, 23 процентэз — дорын улӥсь пӧйшуръёс», — ивортӥз Фарит Мандиев. Россельхознадзорлэн Киров улосвылъя но Удмуртияя управлениеныз кивалтӥсьлэн воштӥсезлэн кылъёсызъя, уж нуиське гурт пудоос но, пӧйшуръёс но пӧлын. 2017-тӥ арлы пӧйшуръёслы 900 сюрс доза вакцина тырыны чакламын, эшшо 200 сюрс доза резервын вань. 2016-тӥ арын улосамы 403 сюрс доза вакцина тыремын вал. Инкуазьын вирусэз нуллӥсьёс пӧлын нырысетӥ интыын ӟичыос: висись кыр пӧйшуръёс пӧлысь 67 процентэз. Соин ик 2017-тӥ арлы валтӥсь ужпумъёс кылё соослэсь лыдзэс чаклан но вакцина сётон. Фарит Мандиевлэн верамезъя, элькунамы умой пала воштӥськонъёс вань: 2015-тӥ арын, 2016-тӥ арен ӵошатыса, улосамы урмонэн черлан учыръёс 9-лы тросгес вал. Тодады вайытом, 2017-тӥ арын Удмуртиын Вавож ёросын кык черлам пӧйшуръёсты шараязы ини: мӧйы койыкез но койыкпиез. Тегъёс: Ижкар Вавож висён Удмуртия урмон Россельхознадзор Тазалык Юкаменск  